Virallinen lehti nro C 082 , 17/03/1998 s. 0135



KIRJALLINEN KYSYMYS E-2741/97 komissiolle esittäjä(t): Gianni Tamino (V) ja Mihail Papayannakis (GUE/NGL) (1. syyskuuta 1997) Aihe: Luonnon habitaattien suojelu Akamasin niemellä Kyproksella Kyproksen Akamas-niemi on 250 km2:n laajuinen alue, jota ympäröivät 12 perinteistä kylää, siihen sisältyy suuresti vaihteleva joukko habitaatteja ja siellä viihtyvät 530 eri kasvia - näiden joukossa on 39 ainutlaatuista kotoperäistä kasvilajia - 168 lintulajia, 20 käärmelajia, 12 eri nisäkästä ja 16 perhoslajia. Akamas on myös ¨Chelonia mydasin¨ ja ¨caretta carettan¨, kahden Välimerellä ¨lähes sukupuuttoon kuolleiksi¨ luokitellun kilpikonnalajin, lisääntymisaluetta. Nämä kilpikonnat lisääntyvät Akamasin rannoilla. Maailmanpankki on tehnyt syyskuussa 1995 Akamasin niemeä koskevan tutkimuksen, joka vahvistaa kaiken edellä mainitun huomauttaen, että Akamas tulisi julistaa biosfäärin suojelualueeksi. Yli 100 järjestöä Kyproksella vaatii Akamasin alueen julistamista kansainvälisten normien (IUCN) mukaiseksi luonnonsuojelualueeksi. Kyproksen hallitus on ilmoittanut aikomuksesta laatia Akamasin nimeä koskeva suojelusuunnitelma lähitulevaisuudessa. Samaan aikaan Kyproksella olevat brittijoukot käyttävät Akamasin aluetta ampuma-alueena kaikentyyppisissä harjoituksissa, siellä mm. tehdään räjäytyksiä ja sitä käytetään (merivoimien) harjoitusammunta-alueena. Ympäristövaikutukset ovat sekä fyysisiä (tulipalojen aiheuttaminen, kasvi- ja eläinkunnan vahingoittuminen) ja esteettisiä (melu, visuaaliset ja sosiaaliset vaikutukset). Brittivoimien Kyproksen harjoitusten suorittaminen on ristiriidassa luonnonsuojelualueen tavoitteiden kanssa. Kypros on anonut Euroopan unionin jäsenyyttä 3. heinäkuuta 1990. EU:n ja Kyproksen väliset neuvottelut alkavat kuuden kuukauden sisällä. Kun Kypros on Euroopan unionin jäsen, tuleeko sen myös noudattaa habitaattidirektiiviä 92/43/ETY ((EYVL L 206, 22.7.1992, s. 7. ))? Tullaanko tätä habitaattidirektiiviä laajentamaan siten, että otetaan huomioon Kyproksen kotoperäiset eläin- ja kasvilajit? Jos näin tapahtuu, koska komissio aikoo ehdottaa habitaattidirektiivin tarkistamista? Tuleeko Akamasin niemi olemaan yksi tärkeimmistä ehdokkaista habitaattidirektiivin 92/43/ETY mukaiseksi (tai sen laajennettuun sovellusalaan kuuluvaksi) suojelukohteeksi? Tuleeko Euroopan komissio käsittelemään tätä aihetta tulevissa EU:n jäsenyyttä koskevissa neuvotteluissa Kyproksen kanssa? Onko komissio tietoinen siitä tosiasiasta, että Yhdistyneen kuningaskunnan hallitus käy Kyproksen tasavallan kanssa keskusteluja mahdollisesta sopivasta vaihtoehdosta brittivoimien harjoitustukikohdaksi? Komission jäsenen Ritt Bjerregaardin komission puolesta antama vastaus (24. syyskuuta 1997) Luontotyyppidirektiivi 92/43/ETY on osa yhteisön säännöstöä, ja jos Kyproksesta tulee Euroopan yhteisön jäsen, sen on pantava direktiivi täytäntöön. Direktiivin liitteitä on silloin ehkä mukautettava uusien jäsenvaltioiden erityisten kotoperäisten lajien ja luontotyyppien ottamiseksi huomioon. Luontotyyppidirektiivin mukaan on jäsenvaltion tehtävä ehdottaa sopivimpia alueita liitteissä I ja II lueteltujen lajien ja luontotyyppien mukaan ja liitteessä III mainittujen valintaperusteiden nojalla. Jos Akamasin niemen biotooppi vastaa direktiivin vaatimuksia, Kyproksen hallituksen on otettava se huomioon. Komissio aikoo keskustella laajentumisneuvottelujen alettua luontotyyppidirektiiviin tehtävistä mukautuksista ja siitä, millä edellytyksillä jäsenyyttä hakeneet maat täyttävät sen vaatimukset. Komissio ei tiedä mitään Kyproksen ja Ison-Britannian hallituksen välisistä keskusteluista, jotka koskisivat vaihtoehtoista harjoittelupaikkaa brittiläisille joukoille.